Дамян Дамянов
Любов, деца не ми роди…

chitanka.info

Любов, деца не ми роди.

Но ми роди безброй вълнения.

Не мен — духа ми оплоди.

А той роди стихотворения.

Не бе с мен лоша, ни добра.

Душата просто ми отблъсна ти.

В илюзиите ми умря,

но в думи те видях възкръснала.

Ти тях роди — де вик, де стон,

де пък — проклятие — стенание.

Душата ти бе техен дом.

Но тъй и не разбра…

Поклон!

„Останалото е мълчание…“

15.11.1992 г.

Издание:

Дамян П. Дамянов, Обади се, Любов!, Сиринга, С. 1995; ISBN 954-8100-03-7

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.